TVO กางแผนปี 65 เน้นบริหารต้นทุน หวังดันรายได้โตต่อเนื่อง
TVO มองปี 65 เป็นปีที่มีความท้าทายสูง จากปัจจัยภายนอกที่ไม่สามารถควบคุมได้ โดยบริษัทเน้นบริหารจัดการความเสียงในการดำเนินงาน พร้อมมองรายได้ปีนี้มีโอกาสโต ขณะที่อัตรากำไรขั้นต้นคาดอยู่ระดับปกติใกล้เคียงกับปีก่อน
TVO มองปี 65 เป็นปีที่มีความท้าทายสูง จากปัจจัยภายนอกที่ไม่สามารถควบคุมได้ โดยบริษัทเน้นบริหารจัดการความเสียงในการดำเนินงาน พร้อมมองรายได้ปีนี้มีโอกาสโต ขณะที่อัตรากำไรขั้นต้นคาดอยู่ระดับปกติใกล้เคียงกับปีก่อน
24 เม.ย. 2565

นายพาชัย จันทร์พิทักษ์ ดำรงตำแหน่ง กรรมการผู้จัดการ บริษัท น้ำมันพืชไทย จำกัด (มหาชน) หรือ TVO เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย ในวันที่ 11 มี.ค.65 โดยมองว่าปีนี้เป็นปีที่ท้าทายสำหรับบริษัท จากสถานการณ์ความขัดแย้งระหว่างประเทศรัสเซียและยูเครน
อย่างไรก็ตาม บริษัทมุ่งเน้นที่จะบริหารความเสี่ยงในการดำเนินงาน เพื่อที่จะไม่ให้กระทบกับผลประกอบการ เนื่องจากในระหว่างทางยังมีความไม่แน่นอนว่าจะเผชิญความผันผวนจากปัจจัยภายนอกที่ไม่สามารถควบคุมได้อีกหรือไม่
ขณะที่แนวโน้มรายได้ในปีนี้ บริษัทคาดว่าจะยังเติบโตจากปีก่อน เช่นเดียวกับอัตรากำไรขั้นต้น หรือ Gross Profit Margin ที่ประเมินว่าจะอยู่ในระดับปกติ หรือใกล้เคียงกับช่วงเดียวกันของปีก่อน
ส่วนภาพรวมการขายกากถั่วเหลืองนั้นต้องขายเทียบกับราคาที่มีการนำเข้ามาในประเทศ ซึ่งปัจจุบันทั้งผู้ขายและผู้นำเข้าต่างได้รับผลกระทบพอกัน ซึ่งบริษัทจะพยายามบริหารจัดการให้ดีที่สุดเพื่อบรรเทาผลกระทบที่จะเกิดขึ้นและไม่ให้กระทบกับผลประกอบการของบริษัท
“บริษัทหวังว่าปีนี้บริษัทและคู่ค้าจะสามารถดำเนินงานได้ปกติและราบรื่น และคาดหวังว่าจะเป็นปีที่ดีอีกปีครับ” นายพาชัย กล่าว
อนึ่งผลประกอบการปี 2564 บริษัทมีกำไรสุทธิ 2.06 พันล้านบาท เพิ่มขึ้น 24.87% เทียบกับช่วงเดียวกันของปีก่อนมีกำไร 1.65 พันล้านบาท เนื่องจากมีรายได้จากการขายรวมที่ระดับ 31,308 ล้านบาท เพิ่มขึ้นร้อยละ 25.42 เมื่อเทียบกับปี 2563 อยู่ที่ 24,963 ล้านบาท
โดยส่วนใหญ่มาจากรายได้จากการขายผลิตภัณฑ์ต่างๆ ของบริษัทฯที่ระดับ 30,967 ล้านบาท เพิ่มขึ้นจากปี 2563 อยู่ที่ 24,709 ล้านบาท และรายได้จากการขายวัสดุหีบห่อของบริษัทย่อยเท่ากับ 341 ล้านบาท เพิ่มขึ้นจากปี 2563 อยู่ที่ 254 ล้านบาท
นอกจากนี้บริษัทฯเตรียมปันผลจากงวดดำเนินงานวันที่ 1 ก.ค.2564-31 ธ.ค.2564 และกำไรสะสม เป็นเงินสดในอัตรา 0.90 บาท/หุ้น กำหนดวันที่ไม่ได้รับสิทธิปันผล 11 มี.ค. 2565 และกำหนดจ่าย 13 พ.ค. 2565